《送刘元畸解官归宣城兼问讯侍郎陈丈》
宋代·周孚

群书讽诵不离口，君才岂止王季友。力探千载自青眼，智效一官今白首。

三年拄颊京江上，车如鸡栖马如狗。旁人窃叹君则笑，一鬨从来有奇偶。

椎鼓发船忽复去，聚散匆匆一翻手。泾川绿涨三百里，试脱征衣濯尘垢。

人间至计只樗栎，身外虚名本箕斗。君归更问且过翁，富贵何如一杯酒。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。